KIRJALLINEN KYSYMYS E-2543/99 esittäjä(t): Neil MacCormick (Verts/ALE) komissiolle. EU:n laajentuminen, lääkärien vapaa liikkuvuus ja potilasturvallisuus.



Virallinen lehti nro 280 E , 03/10/2000 s. 0069 - 0070



KIRJALLINEN KYSYMYS E-2543/99 esittäjä(t): Neil MacCormick (Verts/ALE) komissiolle (4. tammikuuta 2000) Aihe: EU:n laajentuminen, lääkärien vapaa liikkuvuus ja potilasturvallisuus EU:n tulevan laajentumisen myötä uusien jäsenvaltioiden lääkäreillä ja muilla terveydenhoitoalan ammattilaisilla on oikeus tutkintojensa tunnustamiseen ja ammatinharjoittamiseen koko EU:n alueella. Mihin toimiin komissio on ryhtynyt varmistaakseen, että terveydenhoitoalan koulutus hakijamaissa täyttää direktiivissä 93/16/ETY(1) asetetut vähimmäisvaatimukset? Minkä tehtävän komissio on tässä varmistusprosessissa antanut seuraaville tahoille: 1. EU:ssa lääkärintointa harjoittavien edustajat 2. EU:n akateemisen lääketieteen ja lääketieteellisten tiedekuntien edustajat 3. jäsenvaltioiden toimivaltaiset viranomaiset 4. kaikkien edellä mainittujen tahojen vastineet hakijavaltioissa 5. lääkärikoulutuksen neuvoa-antava komitea? Jos varmistamisprosessia ei ole vielä aloitettu, mitä suunnitelmia komissiolla on tällaisen prosessin käynnistämiseksi? Mitkä olisivat edellä mainittujen mahdollisten osapuolten tehtävät tässä prosessissa? (1) EYVL L 165, 7.7.1993, s. 1. Günter Verheugenin komission puolesta antama vastaus (27. tammikuuta 2000) Komissio saattaa arvoisan parlamentin jäsenen tietoon, että komissio on ryhtynyt useisiin toimiin varmistaakseen, että ehdokasmaat noudattavat yleensä yhteisön säännöstöä, samoin kuin lääkäreiden vapaan liikkuvuuden sekä heidän tutkintotodistustensa, todistustensa ja muiden muodollista kelpoisuutta osoittavien asiakirjojensa vastavuoroisen tunnustamisen helpottamisesta 5 päivänä huhtikuuta 1993 annetussa neuvoston direktiivissä 93/16/ETY säädettyjä terveydenhoitoalan koulutusta koskevia vähimmäisvaatimuksia. Kaikkien ehdokasmaiden (Turkkia lukuun ottamatta) kansallisen lainsäädännön analyyttinen arviointi (screening), joka kattoi voimassa olevan yhteisön säännöstön 31. joulukuuta 1998 saakka, on sallinut komission kerätä tietoja terveydenhoitoalan koulutuksen vaatimuksista kyseisissä maissa. Tietoja aiotaan jatkuvasti päivittää liittymiseen saakka sitä mukaa kuin yhteisön säännöstö kehittyy ja ehdokasmaat jatkavat valmistautumistaan unionin jäsenyyteen. Ehdokasmaiden tilannetta kuvaavat määräaikaiskertomukset esitetään neuvostolle, sillä juuri jäsenvaltioiden on määrä lopulta päättää kyseisten maiden liittymisestä. Komissio katsoo, että kansallisen lainsäädännön analyyttisen arvioinnin lisäksi käytettävissä on tarvittavat rakenteet ja välineet kyseisissä maissa tapahtuvan edistyksen ja varmistuksen tehokasta seurantaa varten. Eurooppa-sopimusten mukaisten elinten, määräaikaiskertomusten, liittymiskumppanuuksien ja yhteisön säännöstön käyttöönottoa koskevien kansallisten ohjelmien avulla komissiolla on täydet mahdollisuudet varmistua siitä, että ehdokasmaat noudattavat direktiiviä 93/16/ETY, samoin kuin yleensä yhteisön säännöstöä. Parlamentin jäsen kysyy, mikä tehtävä tässä prosessissa on yhteisön ja liittyvien valtioiden eri tahoilla, kuten lääkärintoimen harjoittajilla, akateemisen lääketieteen ja lääketieteellisten tiedekuntien edustajilla, kansallisten viranomaisten edustajilla ja lääkärikoulutuksen neuvoa-antavalla komitealla. Yhteisön toimielinjärjestelmässä komissio on ilmoitusvelvollinen neuvostolle ja neuvostossa edustettuina oleville jäsenvaltioille, jotta näiden viranomaiset ja muut asianomaiset saavat asianmukaisen tiedon esitetystä kannasta. Liittyvät valtiot ovat tietenkin vastuussa tätä prosessia koskevista omista menettelyistään. Lääkärikoulutuksen neuvoa-antavalle komitealle on aikaisemmin tiedotettu liittymistä koskevasta yleiskehityksestä, mutta sillä ei ole virallista asemaa liittymisneuvotteluissa. Kuten parlamentin jäsen voi todeta, varmistamisprosessi on jo aloitettu, ja se toteutetaan edellä esitetyllä tavalla.